
PART  I 
SONGS  FROM  HEINE 


(1) 

Morgens  steh'  ich  auf  und  frage 

Ilka  morn  I  spier  on  risin', 
"Will  she  come  at  last  ?  " 

Ilka  nicht  I  lie  doon  sighin', 
"Anither  day's  slipped  past." 

On  my  bed  I  lie  and  sorrow, 
Waukrife  a'  nicht  through. 

A'  day  lang  I  wander  dreamy, 
Dreamin',  love,  o'  you. 


(2) 
Aus  meinen  Thranen  spriessen 

The  tears  I  greet  are  changit 
Into  the  bliimes  o'  spring. 
My  sighs  are  a'  transformit 
To  the  sangs  the  throstles  sing. 

And  if  you'll  lo'e  me,  sweetheart, 

I'll  gie  the  flowers  to  you  ; 

And  the  throstles  'ill  sing  at  your  winnock, 

When  the  girss  is  weet  wi'  dew. 

(3) 
Die  Rose,  die  Lilie,  die  Tanbe,  die  Sonne 

The  rose  and  the  lily,  the  simsheen,  the  doo, 

I  lo'ed  them  a'  ance  sae  madly,  but  noo 

I  lo'e  them  nae  mair  ;   I  lo'e  only  ane, 

My  neat  little,  sweet  little,  feat  little  quean  ; 

For  a'  that  is  bonny  is  seen  in  her  broo, 

She's  the  rose  and  the  lily,  the  sunsheen,  the  doo. 

(4) 

Wenn  ich  in  deine  Augeri  seh' 

When  in  your  bonny  een  I  keek. 
My  sorrow  melts  awa'  like  reek. 
And  when  I  kiss  your  lips  sae  reid. 
There's  naething  in  the  warld  I  need. 

When  on  your  breist  my  held  I  rest, 
There's  nane  in  heaven  is  hauf  sae  blest. 
But  when  you  say  :    "I  love  you,  sweet," 
Hoo  bitter  are  the  tears  I  greet ! 

(5) 

Es  stehen  unbetveglich 

The  starns  have  stood  still  for  ages. 
Far  up  in  the  lift  sae  hie  ; 
They  roun  to  themsels  sae  sadly 
C  a  love  that  can  never  dee. 

They  speak  to  ilk  ither  a  language, 
Sae  bonny  and  couthy  and  bien ; 
But  nane  o'  the  college  callants 
Can  tell  what  the  laigh  words  mean. 

But  I  ken  weel  what  they're  sayin'. 
And  I'll  forget  it  nae  mair. 
My  schiile-book  was  Bettie's  blue  een 
And  the  glint  o'  her  gowden  hair. 


(6) 

Du  liehst  mick  nicht,  du  liehst  mick  nicht 

You  say  you  dinna  lo'e  me,  Jean  ? 
That  winna  gar  me  dee. 
Just  let  me  see  your  bonny  een, 
And  wha  sae  blithe  as  me  ? 

I  hear  your  bonny  reid  lips  say 
You  hate  me,  lass  !     O  fie  ! 
Just  let  me  kiss  them  nicht  and  day- 
And  what  the  deil  care  I  ? 


(7) 

Ich  grolle  nicht,  wid  wenn  das  Herz  aiich  hricht 

Nae  maen  I'll  mak,  although  my  hert  should  brak, 
My  love  for  ever  tint,  nae  maen  I'll  mak. 
What  though  you  glint  wi'  silks  and  diamonds  bricht, 
Nae  glint  o'  licht  'ill  reach  your  hert's  mirk  nicht. 

Lang  syne  I  kent  it.     In  a  dream  I  saw 
Nicht,  cauld  and  blae,  upon  your  puir  hert  fa'. 
I  saw  your  hert,  wi'  channerin'  neddars  there  ; 
I  saw  you  maun  be  wae  for  evermair. 

B 


18  SONGS  FROM  HEINE 

(8) 

Ja,  du  hist  elend,  und  ich  grolle  nicht 

Ay,  lass,  you're  wae,  and  yet  nae  maen  I'll  mak :  — 
My  love,  we'll  baith  be  wae  through  a'  the  years  ! 
Till  Death  comes  till  us,  till  oor  seik  herts  brak, 
My  love,  we'll  baith  be  wae  through  a'  the  years. 

Aboot  your  lips  the  geckin'  smiles  aye  bide, 
I  see  a  vauiitie  glance  come  in  your  ee. 
I  see  your  bosom  rise  and  fa'  wi'  pride. 
And  yet  you're  wae,  my  lass,  as  wae  as  me. 

Your  lips  may  smile,  and  yet  your  hert  maun  stound. 
And  whiles  your  een  can  hardly  keep  their  tears ; 
Your  pridefu'  bosom  hods  a  sair,  sair  wound  ; 
My  love,  we'll  baith  be  wae  through  a'  the  years. 


(9) 

Und  wUsslens  die  Bhimen,  die  kleinen 

If  only  the  flowers  in  the  gairden 
Could  tell  what  a  grief  is  mine. 
They  wad  greet  wi'  me  their  dewdraps 
To  sane  me  o'  my  pein. 

If  only  the  mavies  could  fathom 

The  dule  I  hae  tae  dree. 

They  wad  pour  frae  their  throats  a  tempest 

O'  healin'  melody. 

If  the  stams  and  the  miine  could  measure 
Hoo  grite  the  skaith  I  thole, 
They  wad  come  frae  the  height  o'  heaven 
To  comfort  my  weary  soul. 


SONGS  FROM  HEINE  19 

But  nane  o'  them  a'  can  hae  knowledge 
Hoo  bitter  is  my  smairt ; 
There's  only  ane  can  tell  that, 
And  she — she  brok  my  hert. 

(10) 
Warum  sind  denn  die  Rosen  so  hlass 

What  maks  the  roses  look  sae  pale  ? 

Tell  me,  my  bonnie  lass. 
What  maks  the  violets,  sweet  and  frail, 

Sae  silent  in  the  grass  ? 

What  maks  the  bonnie  laverock's  sang 

Sae  mournfu'  far  owerheid  ? 
What  maks  the  lilac  a'  nicht  lang 

Sae  fragrant  o'  the  deid  ? 

What  maks  the  sunbeams  as  they  fa' 

As  cheerless  as  the  lave  ? 
What  maks  the  warld  as  bleak  and  bla' 

And  eery  as  the  grave  ? 

And  what  maks  me  sae  seik  and  wae, 

I  spier,  my  love,  o'  thee  ? 
Tell  me,  my  bonnie  canty  may, 

Wliat  gar'd  you  lichtlie  me  ? 


(11) 
Sie  haben  dir  vicl  erzcihlet 

They  tellt  you  mony  a  story. 
And  mony  a  maen  they  made  ; 
But  the  thing  that  fashed  me  sairest 
There's  nane  o'  them  a'  e'er  said. 

They  ca'ed  the  clash  aboot  me, 
And  eh  !   they  were  muckle  grieved  ! 
They  ca'ed  me  a  ne'er-do-weel  callant, 
And  a'  they  said,  you  believed. 

But  the  warst  they  cud  say  aboot  me 
There's  nane  o'  them  ever  guessed. 
The  warst  thing,  and  the  daftest, 
I  keepit  steekt  i'  my  breist. 

(12) 
Die  blauen  Veilchen  der  Aeugelcin 
The  violets  hod  in  her  bonny  een  ; 
The  roses  reid  in  her  cheeks  are  seen  ; 
In  her  white  hands  the  lilies  sheen. 

They  aye  grow  bonnier,  ane  and  a', 
It's  only  her  hert  that  is  wilted  awa'. 

(13) 
Die  Welt  ist  so  schon  tmd  dcr  Himmel  so  blau 
O,  THE  warld  is  bonny,  the  lift  is  blue. 
The  westlin  breezes  blaw  saft  on  my  broo. 
And  a'  the  meadows  and  fields  are  fu' 
O'  the  flowers  that  glint  in  the  mornin'  dew, 
And  a'body's  blithe  that  I  see  noo. — 
Yet  I  wad  I  were  in  the  cauld  grave  sleepin'. 
Close  in  aside  my  deid  love  creepin'. 

(14) 
Mein  susses  Lieb,  ivetm  du  iin  Grab 

My  bonny  lass,  when  you  are  deid 
And  in  the  cauld  grave  sleepin', 
I'll  scrape  the  mouls  frae  aff  your  held, 
Close  in  aside  you  creepin'. 

You're  cauld  and  wan,  yet  mair  and  mair 
I  lo'e,  whate'er  betide  you. 
I  laugh,  I  shak,  I  greet  richt  sair — 
A  corp,  I  lie  beside  you. 

The  deid  rise  up  at  the  howlat's  cry, 
And  dance  aboot  thegither  : 
But  in  the  mirk  grave  we  twa  lie, 
Oor  airms  roond  ane  anither. 

The  deid  rise  up  to  Heaven  or  Hell — 
Hark,  hoo  the  damned  are  screamin' ! 
But  what  care  we  ? — A'  by  oorsel' 
We  lie  thegither,  dreamin'. 


(15) 

Seit  die  Liehste  war  entfernt 

Since  my  Aillie  gaed  awa' 

I  find  I  canna  laugh  ava. 

They  come  and  deave  me  wi'  their  chaff, 

But,  wae  is  me,  I  canna  laugh. 

Since  I  tint  my  lassie  sweet, 
Naething  noo  can  gar  me  greet. 
My  hert  is  sair  and  like  to  brak, 
But,  wae  is  me,  the  tears  haud  back. 


(16) 

Manch  Bild  vergessener  Zeiten 

The  ghaists  rise  up  before  me 

C  mony  a  lang  gane  year, 

And  mind  me  that  ance  in  the  deid  past 

I  lived  beside  you,  dear. 

By  day  I  dandered  dreamy, 
Through  ilka  street  did  I  gae. 
The  fowk  look  at  me  dumbfoundered, 
To  see  me  sae  dumb  and  wae. 

In  the  nicht-time  it  was  better. 
For  syne  the  streets  were  toom  ; 
I  gaed  aboot  wV  my  shadow 
In  the  saft  and  silent  gloom. 

Hoo  loud  my  fitstaps  echoed 

As  I  wandered  ower  the  Dee  ! 

Frae  ahent  the  clouds  the  miine  keeked 

Richt  sadly  doon  on  me. 

I  stiide  before  your  auld  hoose — 
Hoo  mony  a  dream  cam  back  ! 
I  glowered  up  at  your  window  ; 
My  liert  was  like  to  brak. 

O  weel  I  wat  j^ou  hae  often 
Leaned  ower  that  window-sill, 
And  saw  me  in  the  miine-licht 
Like  a  pillar,  standin'  still. 

(17) 

Hor  ich  das  Liedcheii  klingen 

Aye  when  I  hear  ane  croonin' 
The  tune  my  love  ance  sang, 
My  puir  heid  feels  like  swoonin' 
Wi'  the  grief  I've  tholed  sae  lang. 

There  comes  a  hungry  greinin', 
That  drives  me  up  the  glen  ; 
And  there  I  greet,  sair  maenin', 
Until  I'm  healed  again. 

(18) 

Mir  Iriiumte  von  eimeii  K'dnigskind 

A  PRINCESS  cam  in  my  dreams  to  me  ; 
Her  cheeks  were  wan  an'  weet. 
We  sat  below  the  rowan-tree, 
And  fand  that  love  was  sweet. 

"  I  dinna  want  thy  father's  croon 
Nor  a'  his  warldly  gear  ; 
I  wadna  be  in  thy  father's  shoon, 
It's  thee  I  want,  my  dear." 

"  That  canna,  canna  be,"  quo'  she, 
"  Amang  the  worms  I  lie  ; 
Only  by  nicht  I  come  to  thee, 
For  I  love  thee  tenderly." 

(19) 

Sie  haben  mich  gequalet 

They've  angered  and  plagued  and  fashed  me, 

And  deaved  me  ear'  and  late. 

The  tane  wi'  the  love  that  he  bore  me, 

The  tither  because  o'  his  hate. 

They  puzhoned  the  glass  that  I  drank  frae  ; 
They  puzhoned  the  bread  that  I  ate. 
The  tane  wi'  the  love  that  he  bore  me, 
The  tither  because  o'  his  hate. 

But  she  that  angered  and  plagued  me 
And  deaved  me  mair  than  them  a', 
She  never  looked  at  me  wi'  hatred, 
And  she's  never  lo'ed  me  ava. 

(20) 

Es  liegt  der  heisse  Sommer 

Upon  your  bonny  cheeks,  lass, 
The  summer's  roses  sleep. 
Upon  your  saikless  young  hert 
The  winter's  snaw  lies  deep. 

I  doot,  my  bonny  lassie. 

But  that'll  siine  gae  'wa'. 

The  summer  will  won  in  your  hert,  love, 

Your  cheeks  will  be  white  as  the  snaw. 


(21) 

Wenn  zwei  voneinander  scheiden 

When  twa  guid  friends  maun  sinder. 
They  gie  a  guid  hand-shak  ; — 
Their  een  grow  a'  begrutten. 
Their  voices  like  to  brak. 

We  kept  oor  een  frae  greetin', 
Nae  sigh  betrayed  oor  smairt. 
The  tear-draps  and  the  sighin' 
Cam  when  we  were  apairt. 


(22) 

Vergijlet  sind  meine  Lieder 

The  sangs  I  sing  are  puzhoned- 
Ocht  else  they  cudna  be. 
Frae  thee  has  come  the  puzhon 
That  slowly  cankers  me. 

The  sangs  I  sing  are  puzhoned — 
Ocht  else  they  cudna  be  : 
My  hert  hauds  mony  neddars, 
Forbye,  love,  it  hauds  thee. 


(23) 
Ich  hah'  im  Traum  geweinef 

I  GRAT  when  I  was  dreamin' ; 

I  dreamed  that  you  were  ta'en. 
I  waukened  up,  and  the  saut  tears 

Kept  rinnin'  frae  my  een. 

I  grat  when  I  was  dreamin' ; 

I  dreamed  you'd  gane  awa'. 
I  waukened  up,  and  I  cudna 

But  let  the  tears  doon  fa'. 

I  grat  when  I  was  dreamin' ; 

I  dreamed  you  were  yet  my  ain. 
I  waukened  up,  and  naething 

Can  dry  my  een  again. 

(24) 

Nacht  lag  auf  vieinen  Augen 

NicHT  lay  upon  my  ee-lids, 
The  lead  pressed  on  my  heid  ; 
My  brain  and  hert  were  frozen, 
I  lay  amang  the  deid. 

Hoo  lang  I  lay  there  sleepin' 
Is  mair  than  I  can  tell : 
I  waukened  and  heard  chappin' 
Abiine  my  earthy  cell. 

O,  will  you  no  rise,  Saunders, 
The  lang,  dreich  nieht  is  past  ; 
The  deid  have  a'  arisen 
To  the  joys  o'  Heaven  at  last. 

My  love,  I  canna  rise  up  ; 
Ye  ken  I  downa  see  ; 
My  een  are  blind  wi'  greetin', 
Wi'  greetin',  love,  for  thee, 

I'll  kiss  your  een,  my  Saunders  ; 
And  drive  awa'  their  nicht. 
You'll  come  and  see  the  angels. 
And  the  Heaven's  glorious  licht. 

My  love,  I  canna  rise  up  ; 
The  bluid's  aye  sipin'  through, 
Whaur  ance  my  hert  was  stabbed 
Wi'  a  cruel  word  frae  you. 

I'll  lay  my  hand,  my  Saunders, 
Sae  saft  upon  your  hert, 
'T'ill  no  bleed  ony  langer. 
And  sae  I'll  heal  your  smairt. 

My  love,  I  canna  rise  up  ; 
My  heid's  a'  bluid  as  weel ; 
I  shot  mysel'  in  anguish 
When  I  fand  you  werena  leal. 

I'll  bind  your  heid,  my  Saunders, 
Wi'  my  hair  and  ease  your  pain  ; 
I'll  stap  the  bluid  frae  rinnin' 
And  mak  you  weel  again. 

She  spak  sae  saft  and  tender, 
I  cudna  say  her  nay. 
I  ettled  sair  to  rise  up 
And  meet  my  love  ance  mae. 

Then  a'  my  wounds  were  opened, 
There  rushed  a  crimson  stream 
Frae  my  breist  and  frae  my  haffets 
— And  I  waukened  frae  my  dream. 


(25) 

Die  alteti  bosen  Lieder 

The  auld  sangs  scored  and  cankered, 
111  dreams  that  keep  me  fieyed, — 
Let's  get  a  michty  coffin. 
And  stow  them  a'  inside. 

There's  muckle  I  maun  lay  there, 
Though  what  I  daurna  tell. 
The  coffin  maun  be  bigger 
Than  St  Andrews'  auld  draw-well. 

And  bring  a  bier,  weel-timmered, 
O'  brods  baith  lang  and  wide  : 
Needs  be  they  maun  be  langer 
Than  the  auld  brig  ower  the  Clyde. 

And  bring  me  twal'  great  giants, 
A'  men  o'  muckle  worth — 
As  Strang  as  William  Wallace 
That  looks  across  the  Forth. 

And  they  maun  tak  the  coffin 
And  sink  it  in  the  wave. 
For  sic  a  michty  coffin 
Maun  hae  a  michty  grave. 

D'ye  ken  what  wey  the  coffin 
Maun  be  sae  grite  and  Strang  ? 
It's  my  love  I  mean  to  lay  there. 
And  the  dule  I've  tholed  sae  lang. 

(26) 

In  nicin  gar  zu  dunkles  Leben 

In  my  life,  sae  dark  and  gloomy, 
Ance  there  shone  a  ray  o'  licht ; 

Nog  the  licht  is  dowsed,  and  roond  me 
There  is  nocht  but  mirky  nicht. 


Whan  the  bairns  are  oot  at  nieht-fa' 
They  grow  scared  and  fleyed  ere  lang, 

And  they  keep  their  herts  frae  sinking, 
Crousely  singing  some  blithe  sang. 

Ach,  I'm  but  a  baimie  singing 
Wi'  the  mirk  nicht  owerheid  ; 

Though  my  sang  soonds  toom  and  joyless. 
It  has  eased  my  hert  frae  dreid. 


(27) 

Im  Walde  wandF  ic/i  und  weine 

I  GAE  in  the  wood,  sair  greetin'. 
The  mavis  sits  in  the  tree  ; 

He  loups  aboot  tweet-tweetin', 
"  O,  what  ails  you  ?  "  quo'  he. 


"  You're  sib  to  the  swallows,  my  cronie, 
And  they  should  be  able  to  say  ; 

Their  hooses  are  canty  and  bonnie 
By  the  mnnocks  o'  my  sweet  may." 

(28) 

Du  schones  Fisckenmdchen 

My  bonnie  fisher  lassie, 
It's  landward  you  should  sail. 
Come,  lay  your  loof  in  mine,  dear. 
And  whisper  the  auld  love  tale. 

O,  lean  upon  my  hert,  dear. 
And  be  na  fleyed  o'  me, 
For  ilka  day  you  lippen 
Yoursel'  to  the  bousterous  sea. 

My  hert  is  like  the  ocean  — 
Noo  raging,  noo  asleep, 
And  mony  a  pearl  lies  hidden 
Far  in  its  unkenned  deep. 


(29) 

fVenn  ich  an  deinem  Hause 

When  I  gae  by  your  dwallin' 

In  the  caller  mornin'  air. 

It  gladdens  my  hert  to  see  you 

At  the  winnock  as  you  stand  there. 

There's  a  spicrin'  look  in  your  dark  eer. 
As  you  stand  there  keekin'  doon  : 
"Wha  are  you,  and  what  ails  you, 
You  sickrife  stranger  loon  ?  " 

"  O,  I'm  a  Scottish  makker  ; 

In  Scotland  I  bear  the  grec. 

If  they  speak  o'  their  best-kent  callants, 

They  boot  mak  mention  o'  me. 

And  what  ails  me,  my  lassie, 
There's  mony  there  maun  dree. 
If  they  speak  o'  wha's  dule  is  sairest, 
They  boot  mak  mention  o'  me." 


(30) 

Still  ist  die  Nacht,  cs  ruhen  die  Gassen 

The  nicht's  deid  still ;   there's  no  a  soon'. 
In  this  hoose  dwalt  the  lass  I  lo'ed. 
It's  lang,  lang  sin'  she  quat  the  toon, 
But  aye  the  hoose  stands  whaur  it  stiide. 

A  callant  stands  and  gowps  abiine  ; 
He  seems  to  dree  the  rage  o'  Hell. 
It  gars  me  grue  when  by  the  miine 
I  see  nane  ither  than  mysel'. 

You  ill-daein'  wraith,  gae  hod  your  face  ! 
What  gars  you  geek  at  a'  the  pein 
That  ance  I  tholed  upon  this  place 
Sac  mony  a  nicht  in  auld  lang  syne  ? 


(31) 

Wie  kaniist  du  ruhig  schlafen 

Hog  can  you  sleep  sae  saftly 
Afore  I'm  in  my  grave  ? 
The  auld  rage  comes  upon  me — 
I'll  be  nae  mair  your  slave  ! 

D'you  mind  the  auld,  auld  ballant, 
Hoo  ance  when  the  nicht  was  mirk, 
A  deid  lad  cam  for  his  lover 
To  sleep  wi'  him  i'  the  kirk. 

My  bonnie,  winsome  lassie. 
Forget  me,  gin  you  daur  ; 
I  live,  and  am  no  sae  feckless 
As  a'  the  deid  fowk  are. 


(32) 

Ich  stand  in  dutikeln  Tniumen 

I  GLOWERED  upon  her  picture  ; 
Auld  dreams  earn  back  ance  mair  ; 
I  thocht  life  cam  rekindlin' 
Her  face  as  I  stiide  there. 

A  bonny  smile  cam  playin' 
Aboot  her  rosy  mou' ; 
Her  een  shone  through  her  greetin' 
Like  violets  weet  \vi'  dew. 

My  hert  cam  near  to  brakin' ; 
I  cudna  stop  my  tears. 
Ach,  lass,  and  hae  I  tint  you 
Through  a'  the  weary  years  ? 


(33) 

Die  Jahre  komnien  und  gehen 

The  weary  years  creep  forrit, 
Fowk  are  laid  to  their  rest ; 
But  ae  thing  bides  unchanging, 
The  love  that  lowes  in  my  breast. 

O,  but  to  see  you  ance  mair  ! 

I  wad  lout  low  on  my  knee. 

And  afore  Death  cam,  I  wad  whisper 

"  Lassie,  out  I  lo'e  ye." 

(34) 

Was  tvill  die  einsame  Thrdne  ? 

Hoo  comes  this  anterin  tear-drap  ? 
Hoo  is't  it's  blindin'  me  ? 
Frae  auld  times  lang  forgotten, 
It  aye  bides  in  my  ee. 

It  ance  had  mony  marrows, 

But  they  dwined  awa'  lang  syne. 

In  the  caiild  and  the  mirk  o'  the  midnicht 

They  dwined  wi'  my  joys  and  my  pein. 

Like  meltin'  haar  there  has  dwined 

Thae  bonny  starns  o'  blue, 

That  brocht  me  my  joys  and  my  sorrows, 

As  they  looked  at  me  through  and  through. 

And  och,  the  love  I  ance  felt 
Has  dwined  awa'  like  snaw. 
You  puir  auld  anterin  tear-drap, 
You  tae  should  dwine  awa'. 


(35) 

Das  ist  ein  schlcchtes  Wetter 

It's  a  coorse,  coorsc  nicht  and  it's  rainin' ; 
There's  an  onding  o'  snaw  forbye. 
I  sit  by  the  winnock  glowerin' 
At  the  bowsterous,  mirky  sky. 

I  see  a  licht  sheenin'  its  lanesome  ; 
It  slowly  comes  doon  the  street. 
A  mither  bearin'  a  lantern 
Gaes  draiglin'  through  the  weet. 

The  body  has  coft  some  butter 
And  sugar  and  eggs  and  meal. 
She's  ettlin'  to  be  at  the  bakin', 
For  her  lassie's  at  hame  no  weel. 


She  leans  her  held  on  the  bowster, 
And  drowsily  blinks  at  the  licht. 
Her  hair  that  hings  roond  her  shouthers 
Sheens  bonny  and  gowden  and  bricht. 


(36) 

Man  glaubt,  dass  ich  mick  grame 

They  say  that  I  am  dwinin' 
Like  ony  love-seik  gowk  ; 
Al'ore  lang  I'll  believe  it 
As  weel  as  ither  fowk. 

Have  I  no  aye  been  sayin', 
My  lass  I  lo'e  best  of  a', 
That  my  love  is  abiine  a'  tellin'. 
That  it's  gnawin'  my  hert  awa'. 

But  'twas  in  my  ain  spence  only 
That  I  daured  to  speak  like  a  man. 
And  aye  I  hae  hadden  my  whisht,  lass, 
When  you  were  near  at  han'. 

For  there  were  evil  warlocks 
That  came  and  stecked  my  mou' ; 
And,  och,  it's  through  evil  warlocks 
That  I  am  sae  wretched  noo. 

(37) 

Und  als  ich  etich  meine  Schmerzen  geklagt 

When  I  tellt  you,  my  lass,  that  my  hert  was  sae  wae, 
You  ganted  and  fidged — and  had  naething  to  say. 
When  I  said  it  again  in  canty  bit  rhymes, 
"  Eh,  sirs,  but  that's  bonny  !  "  you  said  mony  times. 


(38) 

Die  heilgen  diet  Knn'ge  aus  Morgenland 

There  were  three  kings  cam  frae  the  East ; 
They  spiered  in  ilka  clachan  : 
' '  O,  which  is  the  wey  to  Bethlehem, 
My  bairns,  sae  bonnily  lachin'  ?  " 

O  neither  young  nor  auld  could  tell ; 
They  trailed  till  their  feet  were  weary. 
They  followed  a  bonny  gowden  starn, 
That  shone  in  the  lift  sae  cheery. 

The  starn  stiide  ower  the  ale-hoose  byre 
Whaur  the  stable  gear  was  hingin'. 
The  owsen  mooed,  the  bairnie  grat, 
The  kings  begoud  their  singin'. 


(39) 

Im  Trnum  sah  ich  die  Geliebte 

'TwAS  in  my  dreams  I  saw  her, 
A  trauchled,  sorrowfu'  wife  ; 
Her  cheeks  were  sunk  and  ashen 
AVhaur  ance  the  roses  were  rife. 

A  bairnie  toddled  beside  her, 
And  ane  in  her  airms  she  bore  ; 
Cauld  puirtith  and  care  were  written 
In  her  face,  in  the  claes  she  wore. 

She  hirpled  across  the  causey ; 
'Twas  there  she  met  wi'  me. 
I  looked,  and  my  hert  was  like  brakin'. 
Quo'  I,  wi'  the  tears  in  my  e'e  : 

"  O  come  wi'  me  to  my  garret, 
You're  ailin'  and  look  sae  white. 
By  the  saut,  saut  sweit  o'  my  forehead, 
I'll  win  for  you  sup  and  bite. 

I'll  work  as  I  can,  and  fend  for 
Thae  bairns  wi'  their  mither's  hair ; 
But  it's  you,  my  hapless  lassie. 
That  maist  needs  love  and  care. 

And  O,  I'll  never  mak  mention 
That  I've  lo'ed  you  lang  and  true  ; 
And,  when  you  dee,  in  the  kirkyaird, 
I'll  greet  by  your  grave  for  you." 


(40) 

Werdet  nur  nicht  ungeduldig 

Thole  wi'  me  a  little  langer. 
If  there's  whiles  an  anterin  line 
In  my  verses,  that  reminds  you 
O'  my  griefs  o'  auld  lang  syne. 

Bide  a  wee  ;  this  passin'  echo 

O'  my  dule  'ill  pass  ere  lang. 

Frae  my  hert,  when  saned,  will  issue 

A  new  spring-time  spate  o'  sang. 

(41) 

Herz,  mein  Herz,  sei  nicht  beklommen 

Courage,  Hert,  sair  though  thy  cross  is, 
Dree  the  weird  for  thee  decreed  ; 
Spring  will  come  and  bring  remeid 
For  the  winter's  bitter  losses. 

And  hoo  much  still  gi'es  thee  pleasure  ! 
And  hoo  fair  has  God  made  a'  ! 
And,  my  hert,  whate'er  befa', 
A'  God  made  is  thine  to  treasure. 


(42) 
Mtidchen  mil  dem  roten  Miindchen 

Lassie  wi'  the  een  sac  tender, 

Wi'  the  reid  and  rosy  inou', 
O,  my  couthy,  dainty  lassie, 

A'  my  thochts  are  aye  wi'  you. 

Lang,  lang  are  the  winter  forenichts, 
Wad  that  I  were  wi'  you  now  ! 

Could  we  sit  and  crack  thegither 
By  the  firelicht's  cosy  lowe  ! 

I  wad  kiss  in  leal  devotion 

Baith  your  bonnie  snaw-white  hands ; 
I  wad  bathe  them  wi'  my  tear-draps, 

Baith  your  bomiie  snaw-white  hands. 

(43) 

Sie  haben  heut  abend  Gesellschaft 

They've  a  thrang  o'  fowk  this  e'enin'  ; 
The  hcht  streams  frae  the  door. 
Abiine  at  the  window  a  shadow 
Keeps  moving  back  and  fore. 

You  canna  see  me  whaur  I'm  standin' 
In  the  darkness  a'  my  lane  ; 
And  you  canna  see  into  my  dark  hert, 
Nor  tell  what  its  beatin'  may  mean. 

My  hert  is  dark,  but  it  lo'es  you. 
It'll  lo'e  you  till  I'm  deid. 
And  O  !   it's  achin'  and  bleedin'  ; 
Yet,  lassie,  you  canna  see'd. 


(44) 

Du  hast  Dieimanten  und  Perlen 

O,  you're  braw  wi'  your  f>earls  and  your  diamonds. 
You've  rowth  o'  a'  thing,  you  may  say, 

And  there's  nane  has  got  bonnier  een,  Kate : 
'Od,  lassie,  what  mair  wad  you  hae  ? 

I've  written  a  hantle  o'  verses. 

That'll  live  till  the  Hendmost  Day  ; 
And  they're  a'  in  praise  o'  your  een,  Kate : 

'Od,  lassie,  what  mair  wad  you  hae  ? 

Your  een,  sae  blue  and  sae  bonn}^ 

Have  plagued  me  till  I  am  fey. 
'Deed,  I  hardly  think  I  can  live,  Kate  : 

'Od,  lassie,  what  mair  wad  you  hae  ? 


38  SONGS  FROM  HEINE 

(45) 

Wie  dunkle  Triiume  stehen 

The  hooses  cower  thegither 

Like  ghaists  in  the  pale  miine-licht ; 

Wi'  my  plaid  wrapped  roond  my  shouthers, 

I  stap  through  the  silent  nicht. 

The  knock  in  the  auld  kirk- steeple 
Is  just  on  the  chap  o'  twel'. 
There's  somebody  waitin'  to  kiss  me  ; 
And  wha  should  it  be  but  Nell  ? 

The  miine  has  gi'en  me  convoy 
And  has  lichtet  the  road  frae  abiine, 
And  here  am  I  at  her  ain  yett, 
Sae  I  blithely  cry  to  the  miine  : 

"  I  thank  ye,  my  guid  auld  cronie 
For  lattin'  me  see  my  wey. 
And  noo  I  can  dae  withoot  you, 
And  sae  I'll  een  bid  you  gude-bye. 

And  if  ye  should  find  a  lover 
Complainin'  alane  o'  his  pein, 
Gie  him  the  comfort  ye  gae  me 
In  the  days  o'  auld  lang  syne." 


(46) 
Und  hist  du  erst  mein  ehlich  Weih 

O,  ANCE  you  are  my  mairried  wife, 
There's  nane  will  be  sae  blithe  as  you. 
You'll  hae  a  canty,  happy  life, 
Wi'  nocht  to  dae  the  hail  day  through. 


SONGS  FROM  HEINE  39 

Though  you  should  threap  or  scawld  or  fl}i;e, 

I'll  thole  it  wi'  a  smilin'  face; 

But  see  you  roose  the  sangs  I  write, 

Else,  lassie,  you  maun  quit  the  place. 


(47) 
Bist  dii  wirklich  mir  so  feindlich 

Is  it  true  you  canna  thole  me  ? 

Is  your  love  a'  changed  to  anger  ? 

A'  the  warld  'ill  hear  you'v^e  wranged  me, 

That  you  lo'e  me  noo  nae  langer. 

O,  the  bonny  lips  are  graceless  ! 
Say,  hoo  cud  you  speak  unkindly 
O'  the  man  that  ance  has  lo'ed  you, 
Lo'ed  and  kissed  you  ance  sae  blindly. 


(48) 

Sag  ,  7V0  ist  dein  schbnes  Liebchen 

Tell  me,  whaur  is  noo  the  lassie 
That  you  ance  praised  late  and  early, 
When  the  glames  o'  love  consumed  you, 
Makin'  a'  your  life  a  ferlie  ? 

Dowsed  noo  are  the  glames  o'  passion, 
Cauld  my  hert,  and  fu'  o'  sadness  ; 
And  this  book  hands  but  the  ashes 
— A'  that's  left — o'  love's  young  madness. 

(49) 
Wenn  ich  hei  meiner  Liehsten  bin 

When  I  sit  by  my  lassie's  side 
My  hert  is  fu'  o'  glee  ; 
There's  nane  in  a'  the  warld  sae  wide 
Is  hauf  sae  rich  as  me. 

But  when  the  hours  have  slipped  awa' 
And  she  and  I  maun  twine, — 
Ach,  a'  my  riches  melt  like  snaw  ; 
I  am  a  beggar  syne. 


(50) 

Ich  will  mich  im  grunen  Wald  ergekn 

In  the  guid  green  wood  I  maun  gang  ance  mair 

Whaur  the  flowers  are  springin',  and  birds  are  singin'. 

For  when  I  am  deid  and  laid  i'  the  grave, 

My  hearin'  and  seein'  will  gang  wi'  the  lave. 

And  I'll  see  nae  mair  the  flowers  sae  rare, 

Nor  hear  the  birds'  sang  through  the  green  wood  ringin'. 


(51) 

Das  GlUck,  das  gestern  mich  gekUsst 

GuiD  Fortune  kissed  my  broo  yestreen  ; 

But  noo  she's  far  ahent. 

For  siccan  love  as  has  been  mine 

Has  siine  been  gane  and  spent. 

O,  mony  a  lass  has  socht  my  airms 
Because  fowk  clashed  o'  me  ; 
But  aye  whene'er  they  saw  my  hert 
They  quat  as  siine's  micht  be. 


And  some  leugh  loud  afore  they  gaed, 
And  some  turned  white  as  snaw. 
'Twas  only  Kitty  grat  sae  sair 
Afore  she  gaed  awa'. 


(52) 

JVu  7vird  einst  des  U^andennTiden 

Weary,  wandered,  sair  forfochen, 
Whaur  will  my  lang  last  houff  be  ? 
In  the  kirk-yaird  at  Uunnichen  ? 
'Neath  the  palms  ayont  the  sea  ? 

In  some  desert  dreich  and  dreary 
Will  a  stranger  scart  my  grave  ? 
On  some  lone  shore,  cauld  and  eery, 
Will  my  hands  toss  wi'  the  wave  ? 

What  care  I  ?     I'll  hae  when  sleepin' 
God's  ain  lift  abiine  my  heid, 
A'  nicht  lang  the  wee  starns  peepin' 
Like  the  candles  for  the  deid. 


42  SONGS  FROM  HEINE 

(53) 

Wenn  du  inir  rori/ber/vajidelst 

If  your  claes  but  licht  upon  me 
In  the  causey  as  you  pass, 
A'  my  hert  cries  oot,  and  tells  me 
I  maun  gang  wi'  you,  my  lass. 

But  as  siine's  you  turn  and  fix  me 
Wi'  your  muckle  lowin'  een, 
Ach,  my  hert  is  sae  dumbfoundered, 
Like  a  ciife  I  stand  my  lane. 


(54) 
IVenfi  du  gute  Augen  hast 

If  your  een  are  guid  at  keekin'. 
And  you  look  at  what  I've  A\Titten, 
There  you'll  see  a  bonnie  lassie 
Up  and  doon  the  pages  flittin'. 

If  your  lugs  are  guid  at  hearin', 
You  will  hear  her  whispering  laughter. 
Ance  you  hear  her  voice's  magic, 
Nane  but  her  you'll  lo'e  hereafter. 

For  the  glamour  that's  aboot  her 
Will  bewitch  you  a'thegither. 
Love  will  drive  you  gite,  and  send  you 
Ower  the  muir  amang  the  heather. 

(55) 

Es  war  ein  alter  Konig 

There  was  an  auld  diine  monarch 
Wi'  liart  locks  and  hirplin'  gait. 
The  silly,  puir  auld  monarch 
Took  a  young  lass  for  his  mate. 

There  was  a  gay  page-laddie  ; 

Fair  were  his  locks,  bricht  were  his  een. 

He  bore  the  train  o'  velvet 

O'  the  bonnie,  sweet  young  queen. 

Do  ye  ken  the  auld,  auld  story  ? 
It's  a  bonny  sang,  it's  a  dowie  sang  : 
They  had  to  dee  thegither. 
Their  love  was  ower  Strang. 


(56) 

Der  Brief,  den  du  geschrieben 

The  letter  that  you  sent  me, 
It  disna  mak  me  wae, — 
Your  love  for  me  is  ended, 
But  you've  got  eneugh  to  say. 

Twal'  pages,  closely  written  ! 
As  lang  as  e'er  I  saw  ! 
A  body  cuts  it  shorter 
In  turning  fowk  awa'. 

(57) 

Wandl'  ich  in  dem  Wald  des  Abends 

In  the  wood  I  gae  at  nichtfa', 
In  the  wood  sae  dark  and  drear. 
Aye  I  feel  whaure'er  I  dander, 
That  your  gracious  form  is  near. 

Is  that  no  your  snaw-white  kerchief? 
Does  your  face  keek  through  the  mirk  ? 
Is  it  but  the  miinehcht  strickin' 
On  a  bonny  silver  birk  ? 

Is  that  but  my  ain  saut  tear-draps, 
Tears  that  never  will  be  dried  ? 
Or  are  you  yoursel',  my  lassie, 
Walkin'  greetin'  by  my  side  ? 


(58) 

Mit  schwarzen  Segeln  segell  mein  Schiff 

Wi'  jet-black  sails  my  bonny  boat 
Scuds  ower  the  gurlie  sea. 
O,  weel  you  ken  hoo  wae  am  I, 
Hoo  muckle  you've  wranged  me. 

Your  hert  is  fickle  as  the  wind. 
And  steadfast  downa  be  ; 
Wi'  jet-black  sails  my  bonny  boat 
Scuds  ower  the  gurlie  sea. 

(59) 
Ich  halte  ihr  die  Augen  zu 

I  STEEK  her  bonny,  glintin'  een, 
And  kiss  her  on  the  mou'. 
And  noo  she  winna  leave's  alane, 
The  bonny,  croodlin'  doo. 

Frae  early  morn  till  late  at  e'en 
She  deaves  me  a'  day  through  : 
"  Hoo  is't  you  aye  maun  steek  my  een 
Whene'er  you  kiss  my  mou'  ?  " 

Losh  !    What  am  I  to  say  to  Jean  ? 
I  canna  juist  say  hoo — 
I  steek  her  bonny,  glintin'  een 
And  kiss  her  on  the  mou'. 


PART  II 
BALLADS  AND  FOLK  SONGS 


THE  ALE-WIFE'S  DOCHTER 

Es  zogen  drei  Bursche  wohl  icber  den  Rhein 

Three  callants  cam  ower  the  Water  o'  Dee, 

And  stopped  at  the  ale-house  in  Banchory. 

"  O,  hae  ye  the  ale  ye  were  wont  to  hae  ? 

And  whaur  is  your  bonny  young  dochter  the  day  ?  " 


"  The  ale  I  hae  is  fresh  and  clear  ; 
My  dochter  is  lying  upon  her  bier." 
And  ben  the  hoose  they  boo'ed  the  held, 
For  there  they  saw  her  lying  deid. 


The  first  ane  pu'ed  the  mort-cloth  back  ; 
His  heart  was  wae  and  like  to  brak  : 
"  Had  ye  been  spared,  my  bonny  May, 
I  wad  hae  lo'ed  ye  frae  this  day." 


The  second  sabbed  and  grat  richt  sair. 
And  happed  her  een  as  she  lay  there  : 
"Wad  God  ye  werena  lying  here, 
I've  lo'ed  ye  true  this  mony  a  year." 


The  third  ane  pu'ed  the  cloth  aside 
And  kissed  her  lips  :   "  My  only  bride, 
I  lo'ed  you  aye,  I  lo'e  you  noo. 
Until  I'm  deid  I'll  lo'e  but  you." 
D  49 

DOUR  EARL  RICHARD 

0  Strasshurg,  0  Sfrassburg,  du  wunderschone  Stadt  / 

O  Stirlin',  O  Stirlin's  the  bonniest  toun  of  a'. 
And  mony  a  sodger's  sleepin'  inside  the  castle  wa'. 

There's  mony  a  braw  and  bonny  lad'U  niver  fecht 

again, 
That's  left   his  father    and   mither   wi'   dowie   herts 

alane. 

He's  left  them,  he's  left  them,  but  sic  things  maun  be 

tholed, 
In  Stirlin',  in  Stirlin',  there  maun  be  sodgers  bold. 

His  father,  his  mither  gaed  tae  Earl  Richard's  door, 
"  Earl  Richard,  hae  some  mercy,  gie's  back  the  son  I 
bore." 

"  Ye   canna   hae    your   son   back   for   mair   than   ye 

can  gie, 
For  he  maun  march  the  morn,  and  in  battle  he  maun 

dee  ; 

Awa'  upon  the  borders  the  English  he  maun  meet, 
His  bonny  nut-brown  maiden  can  bide  at  hame  and 
greet." 

She  grat,  and   she  sobbed,  and   her  hert   was   richt 

sair, 
"  Fareweel,  my  bonny  sodger  lad,  we'll  niver  meet  nae 

mair." 

THE  THREE  SANGS 

In  der  liohen  Hall'  sass  K'dnig  Sijrid 

King  Fergus  sat  birlin'  the  wine  in  Scone  : 
"What  harper  can  harp  me  the  bonniest  tune  ?  " 
A  young  knicht  rose  and  stapped  to  the  board, 
Wi'  the  harp  in  his  hand,  at  his  side  a  sword. 


"  Three  sangs  I  ken,  and  I'll  sing  them  to  you  ; 
The  first  ye've  maybe  forgotten  ere  noo  : 
My  brither  ye  killed  by  a  felon  blow  ; 
Ye  killed  him,  I  say,  by  a  felon  blow. 


"  The  second  sang  I  made  for  mysel' 
When  my  hert  was  black  wi'  the  rage  o'  Hell : 
Ye  maunfecht  wi'  me  till  ane  o's  is  deid  ; 
Maunfecht,  I  say,  till  ane  o's  is  deid.^^ 


He  leaned  his  harp  against  the  wa' 
And  the  swords  flashed  bricht  atween  thae  twa, 
And  lang  they  focht  and  strak  richt  sair, 
Till  the  King  fell  doon  to  rise  nae  mair. 


"  And  noo  for  the  third  and  bonniest  sang 
That  I'll  croon  tae  mysel'  my  hale  life  lang 
King  Fergus  lies  in  his  ain  reid  bluid  ; 
He  lies,  I  say,  in  his  ain  reid  bluid.'^ 

THE  FORTY-FIVE 

Ein  Polenweib  in  wilder  Nacht 

Upon  a  bourock  a'  her  lane 
A  Hielan'  woman  sat. 
She  looked  across  a  herried  land  ; 
Her  hert  was  wae  at  that. 

Her  father  focht,  aye  in  the  front, 
Lang  sjme  wi'  brave  Dundee. 
In  Killiecrankie's  rocky  gorge 
It  was  his  lot  tae  dee. 

Her  brither  was  amang  the  first 
To  join  the  Earl  o'  Mar. 
But,  ach,  he  ne'er  cam  hame  again  ; 
He  fell,  but  nane  kent  whaur. 

Her  young  guidman  gaed  oot  wi'  him ; 
Blithely  the  twa  lads  rade. 
The  tongues  o'  baith  are  stilled  for  aye  ; 
The  Sheriff muir  is  braid. 

Her  son  upon  CuUoden  Muir 
Has  shared  his  clan's  mishap. 
She's  ta'en  him  frae  the  gallows-tree, 
His  heid  lay  on  her  lap. 

Yet  ne'er  a  tear-drap  wat  her  een, 
Nae  word  cam  ower  her  mou' ; 
But  deep  within  her  hert  she  cursed 
The  Hanoverian  crew. 

WINTER 

Es  ist  ein  Schne  gef alien 

The  winter's  snaw  is  fa'in', 
It's  come  afore  its  time. 
A  snell,  cauld  wind  is  blawin', 
The  grund  is  white  wi'  rime. 

My  hoose  has  tint  its  riggin' ; 
The  wa's  are  frail  and  auld  ; 
Nae  doors  are  in  the  biggin', 
My  chawmer's  geyan'  cauld. 

Ach,  lass,  hoo  can  you  doot  me  ? 
You  ken  I'm  wae  my  lane. 
Come,  pet  your  airms  aboot  me. 
The  winter'll  be  gane. 


FAREWEEL  ! 

Es  ritlen  drei  Reiter  zum  Thore  hinaus 

Three  riders  radc  oot  o'  Dumfermline  toon, 

Fareweel ! 
A  lass  at  the  window  looked  sadly  doon, 

Fareweel ! 
And  if  it  maun  be  that  we  twa  maun  twine. 
Then  rax  me  that  gowden  ring  o'  thine  ; 
Fareweel  for  evermair, 
Twinin'  and  tinin'  is  sair. 

It's  death  that  comes  atween  us  twa. 

Fareweel ! 
He  steals  the  rosy  hps  awa'. 

Fareweel ! 
He  sinders  mony  a  man  and  wife, 
That  micht  hae  led  a  canty  life  ; 
Fareweel  for  evermair, 
Twinin'  and  tinin'  is  sair. 

He  taks  the  babe  in  the  cradle  laid. 

Fareweel ! 
O,  whan  will  I  mairry  my  nut-brown  maid  ? 

Fareweel ! 
Wad  God  she  could  evermair  be  mine, 
Hoo  blithe  wad  my  love  and  I  be  syne ; 
Fareweel  for  evermair, 
Twinin'  and  tinin'  is  sair. 


THE  THREE  RIDERS 

Drei  Reilcr  nach  verlomer  Schlacht 

The  battle's  lost,  their  comrades  slain  : 
Three  riders  ride  on  a'  their  lane. 

Their  wounds  pour  oot  a  crimson  flood, 
The  horses  feel  the  warm,  weet  blood. 

And  aye  it  rins,  as  on  they  pass, 

And,  clogged  wi'  stour,  dreeps  on  the  grass. 

The  horses  stap  wi'  muckle  care. 
Else  wad  the  riders  bleed  ower  sair. 

They  bide  thegither  as  they  ride, 
Each  helps  his  neebour  at  his  side. 

Wae  is  the  look  that's  in  their  een, 
And  wae  the  words  that  pass  between. 

"  A  braw  lass  waits  at  hame  for  me  ; 
Thinking  on  her  I'm  sweir  to  dee." 

"  I  hae  a  canty  hoose  and  ha', 
Yet  I  maun  dee  ere  gloamin'  fa'." 

"  A  sicht  o'  God's  warld  has  been  mine— 
Nae  mair— and  yet  it's  hard  to  twine." 

And  as  they  stumble  to  their  deid. 
Three  corbies  watch  them  owerheid. 

And  aye  they  chatter  as  they  flee : 

"He's  yours,  he's  yours,  and  he's  for  me." 


THE  MESSAGE 

Mein  Knecht  !  stch  anfund  saltle  schnell 

Come  hither,  come  hither,  my  bonny  boy. 
You  maun  mount  your  horse,  and  awa', 
For  you  maun  ride  ower  hill  and  dale 
Till  you  come  to  King  Duncan's  ha'. 

And  you  maun  creep  in  at  the  stable  door. 
And  hod  among  the  corn. 
And  you  maun  spier  at  the  stable-lad 
What  lass  will  be  mairried  the  mom. 

And  if  it's  the  lass  wi'  the  raven  hair, 
Ride  back  like  a  man  possessed  ; 
But  if  it's  the  lass  wi'  the  gowden  hair, 
You  may  bide  and  tak  your  rest. 

And  syne  you'll  get  at  the  next  burrow-toon 

A  rope  to  hang  frae  a  tree  ; 

And  hoolie,  hoolie,  you'll  ride  hame 

Wi'  that  as  a  gift  for  me. 


THE  CORBIES'  SANG 

Z7vei  Raben  Jiogen  um  einen  Stein 

TwA  corbies  flew  aboot  a  stane, 

And  aye  they  scraighed  and  made  their  maen. 

Quo'  ane,  as  they  sat  there  their  lane : 
"  Cummer,  let's  flee  to  the  corbie-stane. 

I  ken  o'  a  bonnie  heid  that's  there  ; 

The  cauld  wind  blaws  through  its  yallow  hair." 

The  ither  spak,  and  piked  a  bane : 
"  I  winna  flee  to  the  corbies'  stane. 

An  ill-daein'  limmer's  aucht  that  heid  ; 
There's  a  lang  road  yet  she  maun  gang  wi'd. 

She  put  her  bairnie  oot  o'  sicht ; 
She'll  need  her  heid  this  mony  a  nicht. 

Her  lover  had  pairt  in  the  deidly  wrang  ; 
She'll  need  her  heid  this  mony  a  lang. 

He  lichtlie  brok  the  aith  he  swore  ; 

She  maun  gae  by  nicht  and  chap  at  his  door. 

She  maun  gae  to  his  door  when  the  knock  stricks  twel'. 
And  speak  o'  the  glame  that  lowes  in  Hell. 

Till  the  curse  frae  the  limmer's  heid  is  ta'en, 
We  corbies  daurna  pike  her  een." 


THE  FLOWER  O'  THE  FOREST 

Es  Tvollt'  ein  Mcidchen  Jr'iih  aufstehn 

She's  risen  at  scraigh  o'  day,  and  gane 
Into  the  green  wood  a'  her  lane, 

Into  the  deep  green  wood,  and  there 
She's  fund  her  lover  wounded  sair. 

His  claes  are  weet  wi'  the  bluid  sac  reid  ; 
And  when  she  boo's  ower  him — he's  deid. 

"  O,  wha  will  come  wi'  me,  and  greet 

For  the  lad  that  was  guid  and  leal  and  sweet  ? 

And  whaur  will  I  get  sax  braw  young  men 
To  bear  my  love  to  his  rest  in  the  glen  ? 

Hoo  lang  will  my  hert  be  sad  and  wae  ? 

Till  the  Teviot's  dry,  and  the  Tweed's  nae  mac  ? 

Till  a'  the  waters  rin  tae  the  sea 

I'll  mourn  for  the  lad  that  was  kind  tae  me." 


58         BALLADS  AND  FOLK-SONGS 
HASTE  IN  LOVE 

Ack,  Liebste,  lass  tins  eilen 

Aff-pettin'  till  the  morrow 

May  wark  us  skaith. 
Sweirness  may  bring  us  sorrow. 

And  harm  us  baith. 

For  a'  that  love  enkindles 

Siine  slips  awa'. 
A'  that  we  hae  siine  dwindles 

Like  snaw  in  thaw. 

Your  cheeks  will  tine  their  roses  ; 

White  grow  your  hair. 
The  teeth  your  smile  discloses 

Will  no  bide  fair. 

Your  een  will  tine  their  fire,^ 
Your  breist  turn  cauld. 

Eh,  but  your  hand  will  tire,^ 
And  you'll  grow  auld. 

O,  let  us  tak  thegither 

What  youtheid  gies. 
We  downa  bide  and  swither, — 

Hoo  quick  time  flees. 

O,  we  maun  sinder  never, 

Nocht  daur  us  twine. 
Gie  me  your  hert  for  ever  ; 

Lassie,  tak  mine. 

^  Two  syllables — feier,  teier. 

THE  SOOND  0'  THE  DRUMS 

Rings  wirbelt  die  Trommel  im  Preussenland 

The  drums  are  soondin'  far  and  wide  ; 
There's  a  hoose  stands  lonely  doon  Speyside. 

What  gars  the  auld  woman  greet  sae  sair  ? 
She  kens  her  gudeman'll  come  back  nae  mair. 

And  twa  o'  her  sons  in  the  mouls  are  laid  : 
Their  windin'  sheet  was  their  tartan  plaid. 

Noo  but  for  a  laddie  she's  left  a'  alane 

Wi'  her  dowie  thochts  o'  the  deid  that  are  gane. 

And  have  ye  a  laddie  ?     Then,  tho'  ye're  bereft, 
Thank  God  for  His  mercy  ye've  still  ae  son  left. 

But  hearken  !    What  soond  is  that  that  is  heard  ? 
The  body's  a'  shakin'.    What  maks  her  sae  feared  ? 

"  Oh,  mither,  what  soond  is  that  coming  near  ?  " 
"■  The  groom'U  be  aff  to  the  kirk  wi'  his  dear." 

"  Oh,  mither,  that's  no'  like  a  mairriage  ava." 
"  Then  it's  auld  Robin's  burrel,  ye  ken  he's  awa'." 

"  Oh,  thon's  no'  the  wey  that  they  toll  for  the  deid  ; 
I  ken  the  noise  fine,  it's  been  lang  in  my  heid. 

The  first  time  I  heard  it — I  mind  the  day  fine — 
My  father  gaed  aff ;  we've  no  seen  him  since  syne. 

The  next  time  the  drums  were  heard  i'  the  glen 
My  brithers  gaed  aff  to  join  the  King's  men. 

Noo  this  is  the  third  time  ;  I  hear  the  drums  say  : 
'  The  ithers  are  deid  ;  it's  your  turn  to  gae.' 

It's  my  turn  to  gae  wi'  the  sword  in  my  hand 
To  help  oor  ain  King  to  win  back  his  land. 

Then  I'm  aff  to  the  field  whaur  glory  is  won. 
Gude-bye,  my  ain  mither.     May  God's  will  be  done." 

The  laddie's  awa'  to  join  the  King's  men. 

The  wife  haps  her  heid  :  the  drums  soond  doon  the  glen. 


LEONORE 

Es  sleh'n  die  Stern  am  Himmel 

The  starns  stand  in  the  heaven  ; 
The  miine  shines  clear  and  bricht, 
The  deid  ride  quick  the  nicht. 

"Come,  open,  love,  thy  window, 
Let  me  come  in  to  thee  ; 
Lang  here  I  daurna  be. 

The  cock  will  siine  be  crawin' ; 
Ere  he  begins  to  craw 
I  maun  be  weel  awa'. 

A  lang  road  I  hae  ridden  ; 
Twa  hunder  mile  and  mae 
I've  yet  to  ride  this  day. 

O,  come,  my  bonnie  lassie, 
An'  rax  your  hand  to  me  ; 
It's  a  bennie  road  to  see. 

Awa'  ower  hill  and  valley 
My  hoose  is  lown  and  fair  ; 
I  maun  be  getting  there. 

Upon  a  sweet  green  meadow 
Its  wa's  stand  braid  and  wide, 
For  me  and  for  my  bride. 

O,  dinna  keep  me  waitin', 
There's  room  up  here  for  twa, 
It's  time  we  were  awa'. 

The  starns  are  sheenin'  bonnie, 
The  miine  shines  clear  and  bricht ; 
The  deid  ride  quick  the  niclit." 

' '  Whaur  wad  you  tak  me,  sweetheart  ? 
What  did  you  thhik  to  dae  ? 
The  nicht  is  snell  and  blae. 

Wi'  you  I  canna  traivel ; 
Your  bed  is  ower  sma'. 
The  road's  ower  far  awa'. 

Lie  doun  your  lane,  my  laddie  ; 
Sleep  on  and  stir  nae  mae 
Until  the  judgment  day." 


THE  JEALOUS  LOVER 

Es  stehen  drei  Stern  am  Himmel 

Three  starns  were  shinin'  in  the  lift 
To  guide  a'  lovers  in  need. 
"  Guid-e'en  to  you,  my  bonny  lass. 
Say,  whaur  will  I  bind  my  steed  ?  " 

"  O,  you  can  tak  your  horse  by  the  rein 
An'  tie't  to  the  rowan-tree  ; 
An'  come  and  sit  ye  doon,  my  jo, 
An'  tell  o'  your  love  for  me." 


' '  I  canna  and  I  winna  sit  doon, 
I  canna  be  debonnair. 
My  hert  is  black  wi'  anger  an'  rage 
Because  ye're  fause  and  fair." 

An'  oot  he  drew  a  knife  o'  steel, 
It  was  baith  sharp  and  guid, 
An'  he  has  driven  it  in  her  hert, 
His  hands  turned  reid  wi'  her  bluid. 

An'  whan  he  drew  it  oot  again 

The  blade  was  dreepin'  reid  : 

"  O,  God  in  Heaven,  hae  mercy  on  me, 

I'm  wae  at  my  ain  ill  deed." 

An'  he  has  ta'en  the  gowden  ring 
Frae  her  lily-white  hand  sac  fair. 
An'  he  has  thrown  it  in  the  Tweed  ; 
It  glinted  as  it  fell  there. 

"  Sail  doon,  sail  doon,  ye  gowden  ring. 
Till  ye  come  to  the  raging  sea  ; 
The  love  I  had  is  deid  an'  gane, 
An'  there's  noo  nae  lover  for  me." 

It  seldom  comes  to  ony  guid 

When  a  lass  has  lovers  twa  ; 

So  may  men  see  that  a  fause,  fause  hert 

Can  bring  nae  bliss  ava. 

GRANDMOTHER  ADDERCOOK 

Maria,  ivo  bist  du  zur  Slube  getvesen  ? 

O,  Mary  my  lassie,  O  whaur  hae  ye  been  ? 

O,  Mary  my  lassie,  tell  me. 
I've  been  to  my  grannie's  to  wish  her  gude-e'en  ; 

O  mither,  I'm  seik  as  can  be. 

And  what  did  ye  get  f rae  your  grannie  to  eat  ? 

O,  Mary  my  lassie,  tell  me. 
She  gae  me  a  fish,  weel-baked  on  the  peat ; 

O  mither,  I'm  seik  as  can  be. 

And  whaur  did  she  catch  the  fish  that  ye  ate  ? 

O,  Mary  my  lassie,  tell  me. 
Amang  the  kail-runts  by  the  auld  gairden  gate  ; 

O  mither,  I'm  seik  as  can  be. 

And  hoo  do  ye  think  that  the  wee  fish  was  got  ? 

O,  Mary  my  lassie,  tell  me. 
Wi'  the  help  o'  a  wand  and  the  miller's  eel-pot ; 

O  mither,  I'm  seik  as  can  be. 

And  what  did  she  dae  wi'  the  lave  o'  the  fish  ? 

O,  Mary  my  lassie,  tell  me. 
She  toomed  it  a'  oot  in  the  broon  collie's  dish  ; 

O  mither,  I'm  seik  as  can  be. 

And  what  happened  syne  to  the  broon  collie  dog  ? 

O,  Mary  my  lassie,  tell  me. 
It  swalled  and  it  swalled  and  lay  deid  as  a  log  ; 

O  mither,  I'm  seik  as  can  be. 

O,  Mary,  say  whaur'll  I  mak  doun  your  bed  ? 

O,  Mary  my  lassie,  tell  me. 
In  the  kirk-yaird  ye'll  see  that  it's  dug  deep  and  braid  ; 

For  I'm  seik  and  am  sure  I  maun  dee. 

LORD  RONALD  AND  THE  FAIRIES 

Herr  Oliif  reilet  split  und  weil 

Lord  Ronald  rade  far  whan  the  nicht  was  mirk. 
To  summon  his  friends  next  day  to  the  kirk. 
The  fairies  danced  by  the  dimpled  sand  ; 
The  Queen  raxed  oot  her  bonnie  white  hand  : 
"  You're    welcome,    Lord    Ronald,    you'll    surely 

alicht. 
And  dance  wi'  me  in  the  deid  o'  nicht." 
"  To  dance  wi'  you  wad  wark  me  wae, 
For  I'm  to  be  mairried  at  scraigh  o'  day." 
"  Lord  Ronald,  come  and  dance  wi'  me ; 
Twa  spurs  o'  gowd  to  you  I'll  gie, 
And  a  silken  sark,  sae  white  and  fine, 
It's  blanched  mony  nichts  in  the  pale  miine-shine." 
"  To  dance  wi'  you  wad  wark  me  wae, 
For  I'm  to  be  mairried  at  scraigh  o'  day." 
"  Lord  Ronald,  come  and  dance  wi'  me. 
And  a  heap  o'  gowd  to  you  I'll  gie." 
"  A  heap  o'  gowd  I'd  gladly  hae, 
But  to  dance  is  mair  than  I  can  dae." 
"  Lord  Ronald,  gin  ye'll  no  dance  wi'  me. 
The  pest  and  seikness  will  follow  ye." 
She  struck  him  hard  upon  the  hert. 
He'd  never  felt  sae  sair  a  smairt. 
O,  he  was  pale  as  she  loot  him  gae  : 
"  Ride  hame,  noo,  to  your  bonnie  may." 
And  whan  he  cam  to  his  hoose  ance  mair 
He  met  his  mither  a'  trembling  there. 
"  Son  Ronald,  son  Ronald,  tell  me,  I  pray, 
What  maks  your  cheeks  o'  the  ashen  grey  ?  " 
"  An'  shouldna  they  be  o'  the  pale  miine-licht, 
For  I've  been  in  faery-land  the  nicht." 


BALLADS  AND  FOLK-SONGS         65 

"  Son  Ronald,  Son  Ronald,  my  ain  son  dear, 
What'll  I  say  when  your  bride  comes  here  ?  " 
"  You'll  say  I'm  awa'  to  the  deep  green- wood, 
To  try  my  horse  and  my  hound  sae  gudc." 
Next  morning  as  siine  as  daylight  was  there, 
There  cam  the  bride  and  her  maidens  fair. 
She  poured  oot  the  ale  and  the  bluid-reid  wine  : 
"  O,  what  can  be  keeping  that  groom  o'  mine  ?  " 
' '  Lord  Ronald  is  aff  to  the  deep  green-wood 
To  try  his  horse  and  his  hound  sae  gude." 
The  bride  raised  up  the  cloth  sae  reid. 
There  lay  Lord  Ronald,  and  he  was  deid. 


THE  SEA-WIFE 

Es  waren  zwei  Edelkonigs-Kinder 

There  were  twa  king's  bonny  bairns  ; 
Their  love  could  never  sleep. 
They  cudna  come  to  each  ither, 
The  water  was  ower  deep. 

0  love,  could  you  swim  like  an  otter 
Across  the  sinderin'  sea, 

1  wad  licht  three  candles  at  e'enin' 
To  guide  you  straight  to  me. 

There  was  an  auld  ill  woman. 
She  feigned  she  was  asleep. 
She  dowsed  the  burnin'  candles, 
The  lad  sank  in  the  deep. 

O  mither,  my  hert  is  weary, 
My  heid's  aye  stoundin'  sair  ; 
I'll  gae  and  walk  by  the  seaside, 
For  the  wind  blaws  fresher  there. 


If  you  walk  by  your  lanesome,  lassie, 
Ye'U  no  hae  the  leave  o'  me. 
Wauk  up  your  youngest  sister 
To  bear  you  company. 

O  mither,  she's  but  a  bairn  yet, 
She'd  better  bide  wi'  you  ; 
She  pu's  the  bonny  gowans 
Till  her  little  nieves  are  fu'. 

O  mither,  my  hert  is  weary. 
My  heid's  aye  stoundin'  sair. 
I'll  gae  and  walk  by  the  seaside, 
For  the  wind  blaws  fresher  there. 

If  you  wander  your  lanesome,  lassie, 
Ye'll  no  hae  the  leave  o'  me. 
Wauk  up  your  youngest  brither 
To  bear  you  company. 

O  mither,  he's  but  a  bairn  yet ; 
He'd  better  no  come  wi'  me. 
He  rins  and  chases  the  maukins 
Amang  the  dunes  by  the  sea. 

The  mither's  awa'  to  her  chamber. 
Her  dochter  creeped  doon  the  stair  ; 
She  wandered  alang  the  seaside 
Till  she  saw  a  fisherman  there. 

She  saw  the  fisher  fishin'. 
"  O  fisherman,  tak  this  ring 
And  fish  me  oot  a  body  ; 
He's  the  ae  son  o'  a  king." 

He  fished  and  fished  sae  eident, 
Till  he  drew  him  frae  the  sand. 
He  grippit  his  flaxen  ringlets 
And  dragged  him  tae  the  land. 

She  put  her  arms  aboot  him 
And  kissed  his  dreepin'  hair  : 
"  Fareweel,  my  father  and  mither, 
We'll  no  meet  ony  mair." 


THE  ORDEAL  OF  LO^T. 

Es  stand  eine  Lind'  im  tiejcn  Thai 

A  ROWAX  stood  by  the  waterside, 
Its  branches  spread  oot  far  and  wide. 

Beneath,  a  lass  sat  wi'  her  jo, 

Nocht  but  their  love  could  they  speak  o'. 

"  My  love,  we  twa  maun  sinder  noo, 
For  seven  lang  years  I  maun  leave  you." 

"  Though  you  should  be  seven  years  awa', 
I'll  lo'e  nae  ither  man  ava." 

And  when  the  seven  lang  years  were  past, 
Quo'  she  :    "  My  love  will  come  at  last." 

She  wandered  doon  by  the  gairden  gate : 
"  I  muckle  fear  my  love  is  late." 

She  wandered  in  the  guid  green  wood, 
And  by  there  cam  a  rider  prood. 

"  God  save  you,  lassie,  frae  a'  teen, 
What  are  you  daein'  here  j^our  lane  ? 

Is  your  father  angered,  that  you've  come  here  ; 
Or  hae  you  a  tryst  to  meet  your  dear  ?  " 

"  O,  naebody's  anger  has  driven  me  here. 
Nor  hae  I  a  tryst  to  meet  my  dear. 

It's  seven  lang  years  since  yestere'en 
That  my  love  left  me  here  alane." 

"  Yestreen  as  I  rade  through  Dumbarton  fair, 
I  met  your  love  wi'  a  new  bride  there. 

What  do  you  wish  may  be  his  pairt 
As  guerdon  for  his  fause,  fause  hert  ?  " 

"  May  his  days  be  happy,  and  may  they  be 
In  number  mair  than  the  sands  o'  the  sea. 

May  the  blessings  o'  God  fa'  on  his  way 
Like  leaves  on  a  snell  October  day. 

I  wish  him  a'  that's  guid  and  fair, 
Frae  this  day  henceforth  evermair." 

Frae  his  finger  he  drew  a  ring  sac  fine 

He  had  got  frae  the  maid  seven  lang  years  syne. 

On  her  finger  he  placed  the  gowden  ring. 
Her  een  were  like  flowers  fu'  o'  dew  in  spring. 

Frae  his  sleeve  a  kerchief  he  has  drawn, 
White  as  the  snaw  that's  newly  fa'en. 

"  O  dry  your  tears,  forget  your  pein, 
Frae  this  day  forth  ye'll  aye  be  mine. 

My  love,  I  only  %vished  to  see 
If  you  would  ban  or  rail  at  me. 

And  had  you  banned  or  cursed  me  sair, 
I  wad  hae  left  you  evermair." 


THE  FISHERMAN'S  WIFE 

Was  pUitschcrt  da  draiisscji  im  Sec  so  split  ? 

"What  ploiters  aboot  in  the  water  sae  late  ? 
O  lassie,  rise  and  see." 

"  It's  oor  neebour's  jukes  that  quack  that  gait. 
Sleep,  mither,  and  lat  them  be." 

"What's  that  that  I  hear  sae  loudly  splash  ? 
O  lassie,  my  hert  is  wae." 
"  It's  a  plooman  giein'  his  horse  a  wash. 
Sleep,  mither,  till  scraigh  o'  day." 

"  There's  a  noise  as  shrill  as  the  tempest's  scream. 
Hear,  lassie,  that  wail  o'  despair." 
"  It's  a  fisherman  singin'  as  he  steers  hame. 
Sleep,  mither,  and  fret  nae  mair." 

"  O  wae  is  me,  I  canna  bide  here  ; 
My  hert  is  brakin'  in  twa," 
The  mither,  riven  b}^  dreid  and  fear. 
Has  risen  and  hurried  awa'. 

And  as  she  cam  to  the  water's  edge 

A  eorp  cam  swirlin'  roond. 

It  stuck  in  the  ooze  'mang  the  tangled  sedge 

"  O  God  !     It's  my  man  that's  drooned." 

"  Noo,  lassie,  I'll  lay  me  doon  and  sleep ; 
The  hale  nicht  lang  I'll  rest. 
I'll  lie  in  a  sleep  that's  sweet  and  deep. 
The  lang,  soond  sleep  o'  the  blest." 


GREETINGS 

So  viel  Slern^  am  Himmel  stchen 

Can  you  coont  the  starns  in  heaven, 
Or  the  dancin'  leaves  when  driven 
By  a  snell  October  wind  ? 

Can  you  coont  the  hoarse  birds  crawin' 
In  the  woods  when  nicht  is  fa'in'  ? 

Can  you  coont  my  thochts  o'  thee  ? 

Maun  we  twine,  my  love,  for  ever  ? 
Shall  our  lips  again  meet  never  ? 
O,  but  it  is  hard  to  twine. 

Had  I  in  the  mouls  been  sleepin' 
Ere  I  had  your  love  in  keepin', 

I'd  been  spared  this  cruel  grief. 

Wha  can  tell,  if  in  this  world, 
Frae  remorse  to  sorrow  hurled, 
I  will  ever  see  thee  mair  ? 

O,  the  billows  have  gaen  ower  me  ! 
See,  the  flames  o'  hell  devour  me  ! 
O,  how  grite  is  my  distress. 

Patiently  I'll  bear  my  sorrow  ; 
I  will  say  wi'  each  new  morrow  : 

"  O,  my  love,  whan  will  ye  come  ?  " 

Ilka  nicht  I'll  keep  repeatin', 
While  my  een  are  weet  wi'  grectin' : 
"  O,  my  love,  aye  think  on  me." 

Love,  thy  soul  will  aye  be  near  me  ; 
Thochts  o'  thee  will  come  to  cheer  me 
When  I  steek  my  een  in  death. 

In  the  kirkyaird  I'll  be  lying 
Like  a  bairnie,  tired  o'  cryin', 

Saftly  crooned  asleep  by  Love. 


AFF-PETTIN' 

Mutter,  ach  Mutter  !  Es  hungert  mich 

MiTHEB,  I'm  stairvin' ;    gie  me  breid  ; 
For  want  o'  meat  I'll  sune  be  deid. 

Patience,  my  laddie,  and  bide  awee  ; 
The  morn  we'll  sow  as  fest  as  can  be. 

And  when  the  sowin'  o'  seed  was  by. 
The  laddie  begoud  ance  mair  to  cry  : 

Mither,  I'm  stairvin' ;    gie  me  breid  ; 
For  want  o'  meat  I'll  sune  be  deid. 

Patience,  my  laddie,  and  bide  a  wee, 
The  morn  we'll  cut  as  fest  as  can  be. 

And  when  the  hairst  was  by  and  gane, 
The  laddie  begoud  to  mak  his  maen  : 

Mither,  I'm  stairvin' ;   gie  me  breid  ; 
For  want  o'  meat  I'll  sune  be  deid. 

Patience,  my  laddie,  and  bide  a  wee, 
The  morn  we'll  thresh  as  fest  as  can  be. 

And  when  they'd  gotten  the  threshin'  by, 
The  laddie  begoud  ance  mair  to  cry  : 

Mither,  I'm  stairvin' ;    gie  me  breid  ; 
For  want  o'  meat  I'll  sune  be  deid. 

Patience,  m}'^  laddie,  and  bide  a  wee. 
We'll  gang  to  the  miller  as  fest  as  can  be. 

And  when  the  grindin'  was  by  and  gane. 
The  laddie  begoud  to  mak  his  maen  : 

Mither,  I'm  stairvin' ;    gie  me  breid  ; 
For  want  o'  meat  I'll  sune  be  deid. 

Patience,  my  laddie,  and  bide  a  wee, 
The  morn  we'll  bake  as  fest  as  can  be. 

And  when  she'd  baked  the  braw  new  breid. 
She  turned  and  fand  the  laddie  deid. 


THE  RIVALS 

Es  gicvgen  zwo  gespilen  gut 

TwA  lassies  dandered  through  the  fields 
On  a  bonny  summer's  day. 
The  tane  was  blithe  and  unco  crouse ; 
The  tither  was  sad  and  wae. 

"  My  trusty  fere,  come  tell  me  noo, 
What  maks  you  greet  sae  loud  ? 
O,  are  you  wae  for  your  maidenhood. 
Or  your  father's  good  reid  gowd  ?  " 

"  O,  I'm  no  wae  for  my  father's  gear, 
Nor  yet  for  my  maidenhood. 
But  we  baith  lo'e  the  same  young  loon  ; 
That  canna  come  to  guid. 

For  if  we  lo'e  the  same  young  loon. 
We  canna  share  the  chiel'. 
So  you  may  tak  my  father's  gear, 
And  my  brither  Tam  as  weel." 

The  callant  sat  ahent  a  birk, 

And  heard  the  words  they  spak. 

"  Losh  keep's,"  quo'  he,  "  what's  this  I  hear  ? 

Which  lassie  should  I  tak'  ? 

For  if  I  tak'  the  tochered  lass, 
I'm  dootin'  Jean'll  greet. 
Sae,  I'll  e'en  lat  the  tocher  gae. 
For  Jean's  baith  douce  and  neat. 

And  Meg  micht  gar  her  tocher  flee, 
And  micht  be  ill  to  please. 
But  Jean  and  me  are  young  and  strong ; 
We'll  win  oor  ain  bawbees." 

He's  put  a  bonny  gowden  ring 
Upon  her  snaw- white  han' : 
"  See  there,  my  bonny  nut-brown  lass, 
I'll  be  your  ain  guid  man." 

And  sae  has  she  gi'en  him  a  ring 
To  keep  him  leal  and  true. 
Quo'  she  :   "  My  hert  is  a'  your  ain. 
There's  nane  I  lo'e  but  you." 

TAMMAS  AND  BABBY 

Es  kcitt  e  Buur  e   Tochterli 

A  FAiRMER  lived  by  Fettercairn, 
And  Babby  was  his  only  bairn. 
Her  hair  was  y allow  as  the  corn, 
And  Tammas  lo'ed  her  nicht  and  morn. 

Tarn  quo'  to  the  auld  man,  quo'  he  : 
"I  thocht  your  dother  micht  tak'  me." 
"  She's  ower  young  to  mairry  yet ; 
Ye'd  better  gang  some  ither  gait." 

Puir  Tammas  choked  the  saut  tears  doon, 
And  skelpit  aff  to  Brechin  toon. 
And  aye  he  spiered  his  wey  rale  weel 
Until  he  fand  the  serjeant  chiel. 

"  O,  will  you  tak  the  likes  o'  me 
To  fecht  the  French  ayont  the  sea  ?  " 
The  serjeant  thocht  he'd  dae  no  bad, 
And  gae  a  shilling  tae  the  lad. 

But  Tammas  downa  bide  and  rest, 
He's  aff  to  her  he  lo'es  the  best. 
"  Noo,  Babbie,  what  d'ye  think  o'  me  ? 
I'm  gaen  to  fecht  ayont  the  sea." 

I'se  warrand  she  was  wae  at  that ; 
She  grat  and  grat  and  better  grat. 
"Hoots,  Babs,  there's  nocht  to  greet  aboot, 
I'll  warstle  through,  you  needna  doot. 

If  I'm  no  back  in  a  year  again, 
Ye  sail  get  frae  me  a  scrape  o'  the  pen, 
And  in  the  letter  I  write  you'll  read  : 
'  I'll  aye  lo'e  Babbie  until  I'm  deid.'  " 

FAIR  ANNIE  AND  FAUSE  SIR  JOHN 

Es  rift  einst  Ulrich  spazieren  aus 

O,  FAUSE  Sir  John  rade  oot  sae  crouse, 
He  rade  afore  fair  Annie's  hoose. 
"  O  Annie,  rise  and  come  wi'  me 
And  hear  the  birds  upon  the  tree." 

Across  the  fields  thae  twa  hae  gane  ; 
They  passed  a  rowan  a'  its  lane. 
And  farer  on  their  wey  they  took 
Until  they  fand  a  beildy  nook. 

The  grass  grew  green,  the  flowers  grew  fair, 
He  bade  fair  Annie  sit  doon  there  ; 
He  laid  his  heid  upon  her  lap  ; 
She's  looten  fa'  a  het  tear-drap. 

"  O  Annie  sweet,  O  Annie  rare. 
What  is't  that  gars  you  greet  sae  sair  ? 
Do  you  greet  aboot  your  father's  gear. 
Or  is't  for  ane  that  you  haud  dear  ? 

Or  am  I  ower  auld  to  be  your  fere  ?  " 
"  I  dinna  greet  for  my  father's  gear. 
Nor  yet  for  ane  that  I  haud  dear, 
And  you're  no  ower  auld  to  be  my  fere. 

But  hinging  up  upon  that  tree 

There's  eleven  lassies  I  can  see." 

"  O  Annie  sweet,  O  Annie  rare, 

You'll  be  the  twelfth  when  you  hing  there." 

"  Maun  I  hing  there  ?     O  let  me  gie 
Three  cries  afore  I  tae  maun  dee." 
And  first,  in  heav^y  dule  and  fear, 
She  cried  upon  her  father  dear. 

And  neist  she  cried  to  God  in  heaven 
That  succour  might  to  her  be  given, 
And  syne  she  ca'ed,  the  last  of  a' 
Her  youngest  brother  far  awa'. 

Her  brither  sat  and  birled  the  wine, 
He  heard  her  stricken  cry  o'  pein  ; 
"  Hark,  brithers,  what's  that  cry  aboot  ? 
Oor  sister  needs  oor  help,  I  doot." 

"  O  fause  Sir  John,  you  ill-daein'  man, 
What  did  you  wi'  my  sister  Ann  ?  " 
"  Up  there  upon  that  bonny  tree, 
She's  spinnin'  silk,  as  you  may  see." 

"I  doot  you've  diine  a  nameless  deed  ; 
What  makes  your  shiine  o'  the  blood  sae  reid  ?  " 
"  O  weel  my  shiine  may  be  reid  the  noo, 
I  hae  killed  a  bonny  turtle  doo." 

"  The  turtle  doo  that  you  hae  slain 
Was  ance  my  mither's  very  ain." 

Fair  Annie  was  buried  at  Thornilee, 
Sir  John  was  hanged  on  the  highest  tree. 
Upon  her  grave  the  briar  grew  ; 
Aroond  his  heid  the  corbies  flew. 


SIR  MALCOLM 
I 

For  don  Dome  slekti  zwei  Manner 

TwA  men  stand  before  the  kirk  door  ; 
Baith  are  clad  in  bluid-reid  mantles. 
And  the  ane  is  King  Evenus, 
And  the  ither  is  the  heidsman. 

And  the  king  speaks  to  the  heidsman  : 
"  Frae  the  sang  the  priests  are  singing 
I  jalouse  the  wedding's  ended. 
Heidsman,  keep  your  guid  axe  ready." 

And  the  bells  ring  frae  the  steeple, 
And  the  fowk  skail  frae  the  kirk-door  ; 
In  the  midst,  in  gay  apparel, 
Gang  the  new- wed  bride  and  bridegroom. 

And  the  princess  draps  her  eelids. 
Pale  as  death  she  is  and  tearfu'. 
Grouse  and  cheerfu'  looks  Sir  Malcolm, 
And  his  reid  lips  smile  richt  proodly. 

Wi'  his  reid  lips  smilin'  proodly. 
Speaks  he  to  the  King  sae  gloomy  : 
"Greetings  to  you,  my  guid-father, 
I  maun  tine  my  heid  ere  gloamin'. 

This  day  I  maun  dee — ^O,  lat  me 
Live  till  midnicht  bells  are  chappin' 
Sae  that  I  can  keep  my  mairriage 
Wi'  the  banquet  and  the  dancin'. 

Lat  me  bide  amang  the  living 
Till  the  hendmost  glass  is  emptied, 
Till  the  hendmost  dance  is  finished, — 
Lat  me  live  till  midnicht's  chappin'." 

And  the  King  speaks  to  the  heidsman  : 
"We  will  grant  our  guid-son's  wishes. 
Lat  him  live  till  midnicht's  chappin'. 
Heidsman,  keep  your  guid  axe  ready." 

II 

Herr  Olaf  sitzt  heim  Hochzeitschmaus 

At  the  banquet  the  reid  wines  gaily  pass, 
Sir  Malcolm  has  drucken  the  hendmost  glass. 

Against  his  shouther  lies 

His  wife  and  sighs  : — 
And  the  heidsman  stands  at  the  door,  O  ! 

The  dance  begins  and  Sir  Malcolm  grips 
His  bonny  wife  wi'  the  trembling  lips. 

They  dance  by  the  candles'  glance 

The  hendmost  dance  : — 
And  the  heidsman  stands  at  the  door,  O  ! 

The  fiddles  tell  that  life  is  gay, 
The  flutes  are  sighing  saft  and  wae  : 
To  see  them  dancin'  there 
Wad  mak  your  hert  sair  : — 
And  the  heidsman  stands  at  the  door,  O  ! 

And  as  they  dance  in  the  crooded  ha' 
He  whispers  to  her  he  lo'es  best  of  a' : 

' '  Hoo  I  love  you  nane  can  say  ; 

And  it's  cauld  in  the  clay  "  : — 
And  the  heidsman  stands  at  the  door,  O  ! 


Ill 

Herr  Olaf,  es  ist  Mittemacht 

Sir  Malcolm,  the  knock  is  chappin'  twelve, 
The  hour  has  struck  for  thee. 
You  took  your  will  o'  the  King's  ae  lass, 
And  it's  meet  that  you  should  dee. 

The  priests  are  singing  their  dreary  prayers  ; 

The  man  in  scarlet  bricht 

Is  waiting  wi'  his  guid  sharp  axe 

By  the  scaffold  that's  black  as  nicht. 

Sir  Malcolm  staps  doon  in  the  yaird 
Whaur  the  swords  and  torches  sheen  ; 
His  reid  lips  proodly  smile  ;   he  speaks, 
Prood  laughter  in  his  een. 

"  I  bless  the  sun,  and  I  bless  the  miine, 
And  the  starns  that  glint  sac  fair, 
And  I  bless  the  mavis  and  the  merle 
That  sing  in  the  caller  air. 

I  bless  the  sea  and  I  bless  the  land, 
And  the  flowers  amang  the  grass ; 
I  bless  the  violets,  as  blue 
As  the  een  o'  my  ain  sweet  lass. 

O  violet  een  o'  my  ain  wife, 
For  your  sake  I  maun  dee  ! 
And  I  bless  the  bonny  burtree  bus' 
Whaur  you  gae  yoursel'  to  me." 


THE  HEY 

Ein  niedliches  Madchen,  emjtmges  Bint 
Erkor  sich  ein  Landmann  zur  Frau 

A  PLOOMAN  mairried,  and  lo'ed  richt  weel 
A  canty  and  bonny  quean  ; 

But  she  was  gey  fond  o'  a  sodger  chiel. 
Wi'  a  little  wee  glint  o'  her  een. 
She  quo'  to  her  man,  quo'  she, 

"  Gudeman,  ye  should  see  to  the  hey." 
Quo'  she, 

"  Gudeman,  ye  should  see  to  the  hey." 

"  Oho,"  thocht  the  callant,  "  i'  faith  I'd  swear 

Some  pHsky  or  ploy's  to  the  fore. 
I'll  saddle  the  horse,  but  whan  she's  no  there, 

I'll  jeuk  in  ahent  the  press  door." 

He  quo'  tae  himsel',  quo'  he, 
"I'll  feign  that  I've  gaen  to  the  hey," 

Quo'  he, 
"  I'll  feign  that  I've  gaen  to  the  hey." 

And  siine  the  young  sodger  lad  cam  doon  the  road, 

Rigged  oot  as  if  aff  tae  a  dance. 
The  cutty  keeked  oot  and  gae  him  a  nod 

And  syne  slipped  oot  through  the  trance. 

She  quo'  to  the  loon,  quo'  she, 
"  The  gudeman  is  aff  to  the  hey," 

Quo'  she, 
"  The  gudeman  is  aff  to  the  hey." 

She  took  him  sae  couthy  and  kind  by  the  hand, 

And  fondled  his  bonny  broon  hair. 
But  this  was  gey  much  for  the  gudeman  tae  stand, 

Sae  he  banged  the  auld  door  on  the  flair  ; 

He  quo'  tae  his  wife,  quo'  he, 
"  I'm  damned  if  I've  gaen  to  the  hey," 

Quo'  he, 
"I'm  damned  if  I've  gaen  to  the  hey." 

The  sodger  got  up  and  oot  o'  the  hoose. 

And  flew  as  if  chased  by  the  deil. 
But  she  says,  fleichin' :    "Gudeman,  be  douce, 

He's  an  honest  an'  weel-meanin'  chiel." 

She  quo'  to  her  man,  quo'  she, 
"  I  chocht  ye  had  gaen  to  the  hey," 

Quo'  she, 
"  I  thocht  ye  had  gane  to  the  hey." 

"  Deil  tak'  ye,  and  tho'  I  should  gae  tae  Land's  End 

To  see  to  the  neeps  or  the  hey, 
Ye'll  better  tak'  tent  and  learn  tae  amend. 

And  no  act  in  this  hellicat  wey." 

He  quo'  tae  his  wife,  quo'  he, 
"  The  deevil  can  see  to  the  hey," 

Quo'  he, 
"  The  deevil  can  see  to  the  hev." 


GLOSSARY 


A'-,  all 

aboot,  about 

abiine,  above 

aff,  off 

aff-petiiii',    procrastination 

afore,  before 

aheiit,  behind 

ain,  own 

airm,  arm 

amang,  among 

ance,  once 

ane,   one 

anterin,  occasional;  one  here 

and  there 
aside,  beside 

aught,  to  be  the  owner  of 
auld,  old 
ava,  at  all 
awa'-,  away 
aye,  always 
ayont,  beyond 


Bairn,  child 

baith,  both 

ballant,  ballad 

ban,  curse 

bane,  bone 

bawbees,    halfpennies ;    money 

befa',  befall 

begoud,  began 

begrulten,   tear-stained 

beitdy,  affording  shelter 

ben  the   hoose,  into  the  inner 

room 
bide,  wait ;  remain 
bien,  wealthy  ;  abundant 
birk,  birch 
birlin'   the  wine,   passing    the 

wine  round 
bla,  blae,  livid  ;  bleak 

blaw,  blow 

bluid,  blood 

bliime,  flower 

bonnie,    beautiful 

boo,  bow 

boot,    must,    implying    strong 

necessity 
boiirock,  hillock 
bowster,  bolster 
bowsteroiis,  boisterous 
brak,  break 

braw,  handsome;  finely  dressed 
bricht,   bright 
brig,  bridge 
brocht,  brought 
brods,  boards 
brok,  broke 
broo,  brow 
burr  el,  funeral 
burtree  bits',  elder-tree 
byre,   cowshed 

Gallant,  young  man 
caller,  fresh 
cam,  came 

canty,  small  and  neat ;  com- 
fortable 
cauld,  cold 
causey,  causeway 
channerin',  fretting ;  chiding 
chap,  stroke 

chappin',  striking  (of  a  clock) 
chawmer,  chamber 
chiel,  fellow 
dacha  n,  village 
claes,  clothes 
clash  {ca'  the  clash),  gossip 
coft,  bought 
coorse,  coarse 
corby,  raven 
carp,  corpse 

I 

cottihy,  loving ;   pleasant 
crack,  to  talk  freely 
craw,  crow 
cronie,  comrade 
croodlin' ,  cooing 
crousely,  with  an  air  of  con- 
fidence 
citd,  could 
cilfe,  simpleton 
cummer,  comrade,  gossip 

Daft,  foolish 

dayider,  saunter 

daur,  dare 

deave,  deafen ;   annoy 

dee,  die 

'deed,  indeed 

deid,  dead  ;  death 

deil,  devil 

doo,   dove 

doon,  down 

doot,  doubt 

douce,  sedate ;  circumspect 

dowie,  sad 

downa,  am  unable 

dowsed,   extinguished 

draiglin' ,  draggle  through  the 

wet 
drap,  drop 
dree,  endure 
dreicfi,   tedious 
drncken,  drunk 
dule,  grief 

diine,  done  ;   worn  out 
dwallin' ,  dwelling 
dwalt,  dwelt 
dwine,  fade  away 

Ear' ,  early 

ee  (plural,  een),  eye 

eident,  diligent 

etilin' ,    expresses    anxiety    or 

impatience     to     be     doing 

something 
eneitgh,  enough 

Fa',  fall 
fash,  vex 
fause,  false 


feat,  dainty 

fecht,  fight 

feckless,  ineffective 

fere,  companion 

ferlie,  marvel,  wonder 

fey,  bewitched ;  predestined 

fidge,  fidget 

flair,  floor 

fleichin' ,  cajoling 

fleyed,  frightened 

flyte,  scold ;  brawl 

forbye,  in  addition 

fore,  back  and  fore,  backward 
and  forward 

forenicht,  period  between  sun- 
set and  bedtime 

forfochen,  fatigued,  exhausted 

forrit,  forward 

fowk,  folk 

frae,  from 

fxi',  full 


Gae,  go 

gaed,  went 

gait,  way ;  manner 

gane,  gone 

gang,  go 

gant,  yawn 

gar,  make ;  compel 

gear,  goods  ;  money ;  imple- 
ments generally 

geek,  mock  at 

gey,  gey  an,  considerably 

ghaist,  ghost 

gie,  give 

gin,  if 

girss,  grass 

gite,  mad 

glower,  stare 

glame,  flame 

gowden,  golden 

gowk,  cuckoo ;  fool 

gowp,  stare  foolishly. 

grai,  wept 

gree,  to  bear  the  gree,  to 
excel 

greet,  weep 

greinin\  longing 

grite,  large 

grue,    shudder 

guid,  good 

guidfather,  father-in-law 

guidson,  son-in-law 

gurly,  stormy 

Ha',  hall 

haar,  fog  ;  mist 

hadden,  held 

hae,  have 

haffets,   temples 

hail,  whole 

hairst,  harvest 

hame,  home 

hantle,  a  considerable  number 

hap,  cover 

haud,  hold 

hauf,  half 

heid,  head 

heUicat,  light-headed 

hendmost,  last 

herried,  ravaged 

hey,  hay 

hie,  high 

hing,  hang 

hivple,  to  walk  lamely 

hod,  hide 

Aoo,  how 

hoolie,  slowly 

hoose,  house 

honff,  haunt,   resting-place 

howlat,  owl 

Ilka,  every 
ither,  other 

Jalouse,  suspect ;  infer 
jeuk,  dodge 
I'uist,  just 
jukes,  ducks 

Kail-runts,  cabbage-stalks 

keek,  look 

ken,  know 

kent,  known 

kirk,  church 

kirkyaird,   churchyard 

knock   (k   pronounced),   clock 


Lachin',  laughing 
laigh,  low 
lattin',  letting 
lane,  alone 

lanesome,  by  one's  self 
lang,  long 
lave,  the  rest 
laverock,  lark 
leal,  true ;  faithful 
leugh,  laughed 
Hart,  grey 
licht,  light 
lichtlie,  treat  lightly 
lift,  sky 

limnier,  loose  woman 
lippen,  trust  to 
/o'e,  love 
loon,  young  lad 
looj,  palm  of  the  hand 
loot,  let 

Losh !    exclamation    (corrup- 
tion of  Lord) 
loup,  jump 
lout,  bend  low 
lowe,  to  burn 
lowin' ,  burning 
lown,  sheltered 
lug,  ear 


Mae,  more 

maen ;  complaint;  lamentation 

maenin' ,  lamenting 

niair,  more 

maist,  most 

mak\  make 

makker,   poet 

marrow,  companion 

manikin,  hare 

maun,  must 

mavie,  mavis,  thrush 

may,  young  girl 

michty,  very  large 

mind,  remember 

mirk,  mirky,  dark 

mither,  mother 

mony,  many 

mooed,  lowed  (of  kine) 

morn  {the),  to-morrow 

mortcloth,  pall 
moti ' ,  mouth 
moitls,  earth 
tnuckle,  big ;  much 
muir,  moor 
milne,  moon 

Naething,  nothing 
nane,  none 
neddar,  adder 
neeps,  turnips 
nicht,  night 
nichtfa' ,  nightfall 
nieves,  fists 
nocht,  naught 
noo,  now 

O'.  of 

ocht,  aught 

'od!  exclamation  (corruption 

of  God) 
onding,  a  fall  of  rain  or  snow 
oor,  our 
ooi,  out 
oiver,  too,  over 
owerheid,   overhead 
owsen,  oxen 

Pein,  pain 

pet,  put 

pike,  peck  at 

plisky,  mischievous  trick 

plotter,  make  noise  in  water 

ploy,  frolic 

pu',  pull 

puiy,  poor 

puirtith,  povert}' 

puzhoH,  poison 

Quat,  left  (past  of  quit) 
quean,  young  woman 
quo' ,  said 

Rale,  real 

rax,  reach  ;  stretch 

reek,  smoke 

reid,  red 

vemeid,  remedy ;  amelioration 


richt,  right 
rife,  plentiful 
roond,  round 
roose,  praise 
roiDi,  whisper 
rowan,  mountain  ash 
rowth,    abundance 


Sae,  so 

sajt,  soft 

saikless,   innocent 

sair,  sore ;  verj' 

sane,  heal 

sang,  song 

saut,  salt 

scart,  scratch  ;  scrape 

scawld,  scold 

scraigh,  cry ;  shriek 

scraigh  o'  day,  first  dawn 

scrape  o'  the  pen,  letter 

seik,  sick 

sheen,  shine 

shoon,  shoes 

shoiither,  shoulder 

sib,  related  to 

sic,  siccan,  such 

sickri/e,  inclined  to  be  sick 

sin  syne,  since  then 

sinder,  separate 

sipe,  soak  through 

sirs  !   exclamation  of  surprise 

skail,  empty 

skaith,  injury  ;  damage 

skelpit,  walked  quickly 

smairt,  pain 

snaw,  snow 

snell,  keen ;  piercing 

socht,   sought 

soon',  sound 

spate,  deluge 

spence,  interior  room 

spier,  ask 

starn,  star 

stap,  step 

stap,  stop 

steek,  close 

stoiind,  sharp  pain 

stour,  dust 

Strang,  strong 
siude,  stocxi 
sune,  soon 
sweir,  reluctant 
sweirness,    reluctance 
sweit,  sweat 
swiiher,  hesitate 
syne,  then 


Tae,  to 

tane,  tither,  tjie  lane  the  tither, 

the  one  the  other 
tent  (tak'),  take  care 
thocht,  thought 
thole,  bear ;  endure 
thon,  yon 

thrang,  crowd  of  people 
threap,  assert  vigorously  and 

in  quarrelsome  manner 
throstle,  thrush 
timmered,  built,  constructed 
tine,  lose 
tint,  lost 
tocher,  dowry 
toom,  empty 
trail,     to    wander,     implying 

sense  of  distance 
trance,  passage  in  a  house 
traiichled,  over-fatigued 
twa,  two 
twine,   separate 
tweV,  twelve 


Uneo,  very 

Vauntie,  proud 

Wa\  away 

wad,  would 

wae,  sad 

warld,  world 

warlocks,  wizards 

war  rand    (I'se),    I   will   stand 

surety 
ioarst,  worst 
warstle,  struggle 
wat,  know 
watikened,  wakened 
waukrife,  wakeful 
wee,  small 
weel,  well 
weet,  wet 
weird,  destiny 
westlin',  western 
wey,  way 
wha,  who 
whaur,  where 
whiles,  sometimes 
whisht,  silence 
winnock,  window 
won,  dwell 
wrang,  wrong 

Yestreen,   yesterday 
yeft,  gate 
yoiitheid,   youth 

